ইভটিজিং নাকি দুর্ঘটনা? সুতন্দ্রার মৃত্যুর তদন্তে কেস ডায়রি তলব হাইকোর্টের

কলকাতা: সুতন্দ্রা চট্টোপাধ্যায়ের (Sutandra Chattopadhyay) মৃত্যুর ঘটনায় নতুন মোড়। মর্মান্তিক দুর্ঘটনা নাকি ইভটিজিংয়ের ভয়ংকর পরিণতি—সেই প্রশ্নের উত্তর খুঁজতে মঙ্গলবার কেস ডায়েরি তলব করল কলকাতা হাইকোর্ট। বিচারপতি তীর্থঙ্কর ঘোষ নির্দেশ দেন, আগামী শুনানিতে বিস্তারিত তদন্ত রিপোর্ট জমা দিতে হবে। সুতন্দ্রার মা তনুশ্রী চট্টোপাধ্যায় পুলিশের ভূমিকা নিয়ে প্রশ্ন তুলেছেন। তাঁর দাবি, জাতীয় সড়কে ইভটিজিংয়ের শিকার হয়েই প্রাণ হারিয়েছেন সুতন্দ্রা, অথচ পুলিশ নিরপেক্ষ তদন্ত করছে না।

রাজ্যের আইনজীবী পাল্টা দাবি করেছেন, ইভটিজিংয়ের অভিযোগ সম্পূর্ণ ভিত্তিহীন। গাড়ির চালক-সহ তিনজন প্রত্যক্ষদর্শী ম্যাজিস্ট্রেটের কাছে সাক্ষ্য দিয়ে জানিয়েছেন, এমন কোনও ঘটনা ঘটেনি। তাঁর বক্তব্য, সংবাদমাধ্যম ভুল তথ্য ছড়াচ্ছে, শুধুমাত্র দুর্ঘটনাই এই মৃত্যুর কারণ। অন্যদিকে, সুতন্দ্রার মায়ের আইনজীবী সব্যসাচী চট্টোপাধ্যায় আদালতে জানান, চন্দননগরে করা অভিযোগের কোনও তদন্তই করা হয়নি। উল্টে, কাঁকসা থানার রিপোর্টকেই চূড়ান্ত বলে মান্যতা দেওয়া হয়েছে।

আরও পড়ুন: সেন্ট জেমস কোর্টে মমতা

এই মামলায় কাঁকসা ও চন্দননগর থানার আইসি নিজেদের রিপোর্ট ইতিমধ্যেই আদালতে জমা দিয়েছেন। তবে বিচারপতি ঘোষ স্পষ্ট করেছেন, পরবর্তী শুনানির আগে কেস ডায়েরি পেশ করতেই হবে। আদালতের কড়া অবস্থানের ফলে নতুন করে তদন্তের দাবি জোরাল হচ্ছে। সুতন্দ্রার মা সুষ্ঠু ও স্বচ্ছ তদন্তের দাবি জানিয়ে বলেছেন, তাঁর মেয়ের মৃত্যুর নেপথ্যে শুধুমাত্র দুর্ঘটনা নয়, এর সঙ্গে ইভটিজিং ও মদ্যপ চালকের ভূমিকা জড়িয়ে রয়েছে।

প্রসঙ্গত, গত ২৪ ফেব্রুয়ারি রাতে পানাগড়ে দুর্ঘটনার কবলে পড়ে প্রয়াত হন সুতন্দ্রা চট্টোপাধ্যায়। তিনি পেশায় নৃত্যশিল্পী ছিলেন। এই ঘটনায় ইতিমধ্যেই রাজ্যের অ্যাডভোকেট জেনারেল আদালতে সাফ জানিয়েছেন, এটি নিছকই একটি সড়ক দুর্ঘটনা, ইভটিজিংয়ের অভিযোগের কোনও সত্যতা নেই। ফলে তদন্ত কোন পথে মোড় নেয়, সেদিকেই নজর থাকছে সকলের।